Engelse en Walliese Krieketraad

Die Engelse en Walliese Krieketraad (Engels: England and Wales Cricket Board, afgekort “ECB”) is die bestuursliggaam wat krieket in beide Engeland en Wallis beheer en is op Lord’s, Londen, gesetel.  Dit verteenwoordig Engeland by die Internasionale Krieketraad (IKR) as ’n volle lid en ook by die Europese Krieketraad (European Cricket Council, “ECC”).

Van 1903 af het die Marylebone-krieketklub (MCC, kort vir Marylebone Cricket Club) al die toere van Engeland gereël.  Afgesien van die toetswedstryde het die Engelse span amptelik tot en met die 1976-toer na Australië in die jaar 1976/77 onder die MCC gespeel, wat die tyd weerspieël toe die MCC verantwoordelik was vir die samestelling van die toerspan. Die laaste keer wat die Engelse toerspan die MCC se “spek-en-eierkleure” gedra het, was tydens die 1996/97-toer na Nieu-Seeland.  Tussen 1968 en 1997 was die Toets- en Countykrieketraad (Test and County Cricket Board, TCCB) die beheerliggaam van Engelse krieket, wat dié taak by die MCC oorgeneem het. In April 1998 is die Women's Cricket Association geïntegreer by die organisasie.

 Geskiedenis 
Vir tuiswedstryde is vanaf die As-reeks 1899 die nasionale span se keurbeleid verander. Vir die eerste keer het beide die MCC en die counties ’n selection committee (“keurkomitee”) saamgestel. Voorheen is die Engelse toetsspanne deur die gasheerklub saamgestel.  Daarin was drie destyds aktiewe amateurspelers: Grace, Lord Hawke en Warwickshire se kaptein Herbert Bainbridge. As gevolg van die keurkomitee se saamstelling is tydens die spelerkeuring aan amateurspelers weer die voorkeur gegee. 

In die 1990’s het die Engelse span swak presteer, een rede was die behoefte van countyspanne aan hul spelers, waarvolgens Engeland selde ’n volstoomspan tydens hul toere saamgestel het. Dit het uiteindelik tot die Engelse en Walliese Krieketraad se oorname by die MCC as die beheerliggaam van die Engelse span en die invoering van gesentraliseerde kontrakte gelei.    In die vroeë 1990’s het ook beide Ierland en Skotland hul bande met die Engelse en Walliese span verbreek en albei lande word sedertdien deur hul eie nasionale krieketspanne verteenwoordig.   Voorheen was die Engelse nasionale krieketspan as ’t ware ’n span wat die hele Verenigde Koninkryk en die Republiek Ierland verteenwoordig het. Die Engelse en Walliese Krieketraad bestaan sedert 1 Januarie 1997 en verteenwoordig Engeland en Wallis by die Internasionale Krieketraad. 

 Taak 
duimnael|links|Countyspanne in Engeland en Wallis:
Die Engelse en Walliese Krieketraad organiseer verskeie nasionale spanne, insluitend Engeland se nasionale seniorkrieketspan vir mans, vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is die Engelse en Walliese Krieketraad verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Engelse spanne. Die ECB se inkomste in die kalenderjaar van 2006 het £77 miljoen beloop. 

Daarbenewens bestuur die beheerliggaam kinder- en jeugkrieket in Engeland en Wallis. Net soos ander krieketlande beskik Engeland oor ’n o/19-nasionale span wat aan die o/19-krieketwêreldbeker deelneem.  England Lions is die tweede nasionale span van Engeland en van hul wedstryde geniet eersterangse of A-lys-status.

Die belangrikste krieketligas in Engeland is die County Kampioenskap in eersterangse krieket (18 spanne), die One-Day Cup in EDI-krieket (18 spanne) en die T20 Blast in T20-krieket (18 spanne). Die Engelse en Walliese Krieketraad het reeds opgetree as gasheer van belangrike toernooie soos die krieketwêreldbekertoernooie in 1975, 1979, 1983 en 2019, die Kampioenetrofeë in 2004, 2013 en 2017, die T20I-wêreldbeker 2009, asook as medegasheer van die Krieketwêreldbeker 1999 (saam met Ierland, Nederland en Skotland). Saam met Ierland en Skotland sal Engeland ook die T20I-wêreldbeker 2030 aanbied.  In vrouekrieket was die Engelse en Walliese Krieketraad reeds gasheer van vername toernooie soos die Vrouekrieketwêreldbeker 2017, asook die T20I-vrouewêreldbekertoernooie in 2009 en 2026.

Net soos in ander toetslande word die Engelse span vandag deur ’n keurkomitee saamgestel. Dit bestaan meestal uit ’n deur die ECB benoemde voorsitter, die hoofafrigter van die span en ’n verdere, deur die voorsitter benoemde persoon.  Die keurders benoem elke jaar die spelers, wat ’n sentrale kontrak ontvang, óf vir alle spanne óf vir een krieketvorm. Die benoemde spelers ontvang hul salaris van die Engelse beheerliggaam, maar hulle mag, as hulle nie internasionale krieket speel nie, vir hul countyklub speel.  Die keurders stel vir elke toer ’n span saam en die kaptein geniet die uiteindelike reg om te bepaal watter speler in watter wedstryd gebruik word.

 Sien ook 

 Engelse Rugbyvoetbalunie

 Verwysings 

 Eksterne skakels 
  Amptelike webwerf van die Engelse en Walliese Krieketraad

Kategorie:Krieket in Engeland
Kategorie:Krieket in Wallis
Kategorie:Krieketbeheerliggaam
Kategorie:Internasionale Krieketraad